Sonia Johnson

**Sonia Ann Johnson**(née Harris; o tshotswe ka kgwedi ya Tlhakole e le masome a mabedi le bosupa(27) ka ngwaga wa 1936)ke mokgaratlhi wa basadi wa kwa Amerika le mokwadi. E ne e le moanelwamogolo yo o neng a buelela Equal Rights Amendment (ERA) mme kwa bokhutlong jwa dingwaga tsa bo1970 o ne a tshwaya phoso ka tlhamalalo boemo jwa Church of Jesus Christ of Latter-day Saints (LDS Church), eo e neng e le leloko la yone, kgatlhanong le phetolo e e neng e akantshiwa. Kgabagare o ne a kgaolwa mo kerekeng ka ntlha ya ditiro tsa gagwe. O ne a tswelela go gatisa dibuka di le mmalwa tsa basadi ba ba feteletsang dilo, a tsenela ditlhopho tsa boTautona ka ngwaga wa 1984, mme a nna sebui se se tumileng sa basadi.

## Botshelo go tswa bonnyaneng, thuto le lelapa
Sonia Ann Harris, yo o tsholetsweng kwa Malad, Idaho, e ne e le Mo-Mormon wa kokomana ya botlhano. O ne a ya kwa Utah State University mme a nyala Rick Johnson morago ga go aloga. O ne a bona dikirii ya master le ya Doctor of Education kwa Rutgers College. O ne a thapiwa jaaka morutabana wa Seesemane wa nakwana kwa diyunibesithing tsa kwa United States le kwa dinageng di sele, a latela monna wa gagwe kwa mafelong a masha a tiro. O ne a nna le bana ba le banè mo dingwageng tseno. Ba ne ba boela kwa United States ka ngwaga wa 1976. 

Ka ngwaga wa 1991, mmaagwe Johnson, Ida Harris, o ne a simolola go tshwenyega ka pabalesego ya morwadie fa a sena go utlwa magatwe a gore Sonia o sule le go amogela matshosetsi a mogala kgatlhanong le morwadie. E re ka Ida a ne a tsaya matshosetsi ao tsia, o ne a fudugela kwa lefelong la ga Sonia la Wildfire Community ka kgwedi ya Ngwanatsele ka ngwaga wa 1991. Dikgwedi di le thataro moragonyana, Ida o ne a tlhokafala a na le dingwaga di le masome a ferabobedi le borataro (86), a na le Sonia. Ida o ne a fitlhwa kwa Logan, Utah, mme Sonia ga a ka a nna teng kwa phitlhong ka gonne o ne a solofeditse mmaagwe gore ga a kitla a boela kwa Utah.

## Kereke ya LDS le ERA
Johnson o ne a simolola go buelela ERA ka ngwaga wa 1977 mme a nna motlhami-mmogo le basadi ba bangwe ba le bararo mo mokgatlhong o o bidiwang Ba-Mormon ba ERA. O ne a tlhagelela mo setšhabeng ka ngwaga wa 1978 fa a ne a neela bosupi fa pele ga United States Senate Judiciary Subcommittee on the Constitution, Civil Rights and Property Rights, mme a tswelela go bua le go rotloetsa ERA le go kgala kganetso ya LDS Church kgatlhanong le phetolo. Modumedi wa tumelo ya basadi Joan M. Martin le ene o ne a neela bosupi mo tshekong ya komiti eno.

Kereke ya LDS e ne ya simolola go otlhaya Johnson morago ga gore a neele puo e e bogale e e nang le setlhogo se se reng "Patriarchal Panic: Sexual Politics in the Mormon Church" kwa pokanong ya American Psychological Association (APA) kwa New York City ka kgwedi ya Lwetse ka ngwaga wa 1979. Johnson o ne a nyatsa maiteko a LDS Church a go leka go thibela go fetisiwa ga ERA a re ga a siama e bile ga a ka fa molaong.

Ka ntlha ya gore puo e ne ya ngoka tlhokomelo ya bobegadikgang ba bosetšhaba,baeteledipele mo phuthegong ya ga Johnson ya Virginia, go akaretsa le Tautona wa setilo Earl J. Roueche,ka bonako fela o ne a simolola ditsamaiso tsa go kgaolwa. Lekwalo la go kgaolwa ka kgwedi ya Sedimonthole ka ngwaga wa 1979 le ne la bolela gore Johnson o ne a latofadiwa ka ditiro tse di farologaneng tse di sa siamang, go akaretsa go kgoreletsa lenaneo la borongwa jwa lefatshe lotlhe, go senya dithulaganyo tsa loago tsa kereke le go ruta dithuto tsa maaka. Monna wa gagwe o ne a mo tlhala ka kgwedi ya Phalane ka ngwaga wa 1979, dikgwedi di le pedi pele ga tsheko e simolola. O ne a bolela gore tshwetso ya gagwe e ne e le ka ntlha ya "bothata bongwe jwa dingwaga tse di fa gare".

Morago ga go kgaogana le kereke, Johnson o ne a tswelela go rotloetsa ERA, a bua mo thelebišeneng le kwa ditirong tse dintsi go ralala naga, go akaretsa le kwa Kopanong ya Bosetšhaba ya Temokerasi ya ngwaga wa 1980. Gape o ne a dira ditshupetso kwa mafelong a a jaaka kwa ntlokgolo ya lekoko la Rephaboliki kwa Washington, D.C. Ene le balatedi ba bangwe ba le masome a mabedi ba ERA ba ne ba tsenngwa mo kgolegelong ka nakwana ka ntlha ya go ikgolaganya le kgoro ya Seattle Washington Temple kwa Bellevue, Washington.

Ka selemo sa ngwaga wa 1982, Johnson o ne a etelela pele basadi ba bangwe ba le supa go tswa go ralala naga mo seteraiking sa tlala sa setšhaba kwa Springfield, Illinois. Setlhopha se ne sa tlhasela Illinois ka gonne e ne e le yone fela porofense e e kwa bokone e e neng e sa saena ERA.Ka nako ya basadi ba ba neng ba batla tshiamiso ka go itima dijo, balwela ditshwanelo tsa basadi ba ne ba nna ba tsogile letsatsi le letsatsi mo matlong a dikereke, mme phetogo e ne ya palelwa kwa Illinois House ka kgwedi ya Seetebosigo e le masome a mabedi le bobedi (22). Setlhopha se ne sa roba malatsi a le 37 a go itima dijo ka metsi fela ka go nwa matute a morara.  Ka dingwaga tsa bo1980, o ne gape a tshwaragane le setlhopha sa basadi se se itsegeng jaaka A Group of Women.

## Moemedi wa Tautona wa Citizens Party
Johnson o ne a tsenela ditlhopho tsa boTautona tsa ngwaga wa1984, jaaka moemedi wa U.S. Citizens Party, Pennsylvania's Consumer Party, le California's Peace and Freedom Party. Johnson o ne a amogela diboutu di le 72,161 (0.08%) mme a fetsa a le mo maemong a botlhano.  Modulasetilo wa gagwe wa Citizens Party e ne e le Richard Walton mme wa Peace and Freedom Party e ne e le Emma Wong Mar. Mark Dunlea, mothusi wa motsamaisi wa letsholo la gagwe, moragonyana o ne a kwala buka ka Tautona wa mosadi wa moanelwa wa Amerika, Madame President: The Unauthorized Biography of the First Green Party President.

Gape Johnson o ne a tlhoma Wildfire, e leng lekgotla le le neng la nna la nakwana la basadi le le neng la kgaogana ka ngwaga wa 1993. O ne a gatisa dibuka di le mmalwa tsa gagwe tsa moragonyana ka leina la "Wildfire Books".

## Botshelo jwa gagwe
Go tloga ka ngwaga wa 2007, Johnson o ne a nna kwa New Mexico le molekane wa gagwe Jade DeForest, kwa ba neng ba tsamaisa Casa Feminista, hotele e e neng e direla basadi ba ba ratang basadi. Gape o ne a le sebui se se tlhagelelang kwa kokoanong ya baitsesaense ya ngwaga wa  2007 ya Feminist Hullabaloo.

Bobedi jwa bone jaanong ba nna kwa Tucson, Arizona.

Ka 1992, Johnson o ne a emisa go ipitsa lesbian.Ka kgwedi ya Ferikgong ka ngwaga wa  2019, Johnson o ne a tlhalosa gore o ne a "tlhoile" banna, mme "o ne a ise a ko a nne le maikutlo a tlhakanelo dikobo le basadi". Le fa go ntse jalo, o tlhophile go neela tlhokomelo ya gagwe mo basading ka gonne a fitlhela banna ba "tlhôba" e bile ba "ka solofelwa" e bile "ba se mantle jaaka basadi".

## Metswedi